[pic] | KOMISIJA EVROPSKIH SKUPNOSTI |

Bruselj, 9.9.2008

COM(2008) 547 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

(predložila Komisija)

OBRAZLOŽITVENI MEMORANDUM

Medinstitucionalni sporazum z dne 17. maja 2006[1] omogoča uporabo sredstev Evropskega sklada za prilagoditev globalizaciji na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pravila o upravičenosti do prispevkov iz Sklada določa Uredba (ES) št. 1927/2006[2] Evropskega parlamenta in Sveta.

Službe Komisije so v skladu z Uredbo (ES) št. 1927/2006 ter zlasti členi 2, 3, 4, 5 in 6 Uredbe temeljito proučile vlogi, ki sta ju predložili Španija in Litva.

Povzetek najpomembnejših elementov ocene je naslednji:

Zadeva ESPG/2008/02/ES/Delphi

1. Španski organi so 6. februarja 2008 predložili vlogo Komisiji. Ta je temeljila na posebnih merilih za pomoč iz člena 2(a) Uredbe (ES) št. 1927/2006 in je bila predložena v 10 tednih, kot določa člen 5 navedene uredbe.

2. Vloga se nanaša na 1 589 presežnih delavcev, od tega jih je bilo 1 521 iz podjetja Delphi Automotive Systems España, S.L.U. (v nadaljnjem besedilu: Delphi) v Puerto Realu, Cadiški zaliv, Andaluzija (Španija), ki je izdelovalec komponent za avtomobilsko industrijo in je v lasti ameriške družbe Delphi Automotive Systems Holding Inc, s sedežem v mestu Troy, Michigan, in 68 pri dobaviteljih podjetja Delphi v 4-mesečnem referenčnem obdobju iz člena 2(a) Uredbe (ES) št. 1927/2006, in sicer od 31. julija 2007 do 30. novembra 2007.

V primeru podjetja Delphi se je proizvodnja komponent za motorna vozila preselila v prostocarinsko območje Tangier (Maroko). Navedeno je bilo uresničeno z memorandumom o soglasju, ki je bil podpisan en dan po zaprtju tovarne podjetja Delphi v Puerto Realu med podjetjem Delphi (ZDA) in maroško vlado ter ki zagotavlja razširitev proizvodnih obratov v Tangierju z naložbo v višini 27 milijonov EUR in povečanje delovne sile za 3 000 delavcev.

3. Analiza povezav med odpuščanjem presežnih delavcev in velikimi strukturnimi spremembami v svetovnih trgovinskih tokovih temelji na naslednjih informacijah. Španija trdi, da je odpuščanje delavcev v državah članicah Skupnosti posledica prenašanja dela njihove proizvodnje v tretje države. Španija meni, da je prenos zmogljivosti v Severno Afriko posledica razlike v stroških dela in okoljskih stroških, davčnih ugodnosti in posebnih ureditev za tuje naložbe ter bližine trga EU.

Španija še navaja, da se je po podatkih Mednarodne organizacije proizvajalcev motornih vozil (OICA) delež Skupnosti v svetovni proizvodnji motornih vozil kljub širitvi zmanjšal s 30,6 % v letu 2001 za EU-15 na 26,9 % v letu 2006 za EU-25. Te strukturne spremembe v trgovinskih tokovih v proizvodnji motornih vozil vplivajo tudi na sektor proizvodnje komponent. Poleg tega se je po navedbah države članice prosilke povečal uvoz komponent za motorna vozila iz tretjih držav v EU-15 za 29 % v obdobju 2002–2006, kot je evidentirano v zbirki podatkov o integrirani tarifi Evropske skupnosti (TARIC[3]).

4. Španski organi trdijo, da zaprtja tovarne podjetja Delphi v Puerto Realu ni bilo mogoče predvideti, ker je zadnji poslovni načrt[4] podjetja Delphi zajemal obdobje do 31. decembra 2010, pogodbe pa so veljale do leta 2012. Španski organi so potrdili, da so dobavitelji odpustili 68 delavcev, ki so delali v sami tovarni podjetja Delphi ali v njeni neposredni bližini, in da je podjetje njihove izdelke/storitve uporabljalo v proizvodnji. Samo podjetje Delphi je odpustilo 1 521 delavcev. Andaluzija, kjer ima Delphi sedež, je avtonomna regija, ki ima drugo najvišjo stopnjo brezposelnosti v Španiji. V prvem trimesečju leta 2007 je stopnja brezposelnosti (kot % aktivnega prebivalstva) v Španiji dosegla 8,47 %, v Andaluziji 12,51 % in v cadiški regiji 14,82 %. Zaradi zaprtja tovarne podjetja Delphi konec julija 2007 se je število registriranih brezposelnih oseb v industrijskem sektorju povečalo za 1 449 oz. za 19,4 % med julijem in avgustom 2007.

V navedenih okoliščinah se lahko torej presežni delavci obravnavajo, kot da imajo izrazito negativen učinek na lokalno gospodarstvo Puerto Reala v Andaluziji.

5. Kar zadeva izpolnjevanje meril iz člena 6 Uredbe (ES) št. 1927/2006, je vloga vsebovala naslednje podatke: Španija je potrdila, da finančni prispevek ESPG ne nadomešča ukrepov, ki jih morajo po nacionalni zakonodaji ali kolektivnih pogodbah izvajati podjetja, ter zagotovila, da ti ukrepi pomenijo pomoč za posamezne delavce in se ne bodo uporabili za prestrukturiranje družb ali sektorjev. Španski organi so potrdili, da upravičeni ukrepi ne prejemajo pomoči iz drugih finančnih instrumentov Skupnosti.

Zaradi zgoraj navedenih razlogov se predlaga, da se sprejme vloga ESPG/2008/02/ES/Delphi, ki jo je predložila Španija v zvezi z odpuščanjem presežnih delavcev v podjetju Delphi in njegovih dobaviteljih, ker so bili zagotovljeni dokazi, da je to odpuščanje presežnih delavcev posledica velikih strukturnih sprememb v svetovnih trgovinskih tokovih, ki so privedle do hudih gospodarskih motenj, kar vpliva na lokalno gospodarstvo. Predlagan je bil usklajen sveženj upravičenih prilagojenih storitev v znesku 20 943 557 EUR, od tega je bil zaprošeni prispevek ESPG v višini 10 471 778 EUR.

Zadeva ESPG/2008/03/LT/Alytaus Tekstile

1. Litovski organi so 8. maja 2008 predložili vlogo Komisiji. Ta je temeljila na posebnih merilih za pomoč iz člena 2(a) Uredbe (ES) št. 1927/2006 in je bila predložena v 10 tednih, kot določa člen 5 navedene uredbe.

2. Vloga se nanaša na 1 089 presežnih delavcev, ki so ostali brez zaposlitve po zapiranju tekstilnega podjetja Alytaus Tekstile v 4-mesečnem referenčnem obdobju iz člena 2(a) Uredbe (ES) št. 1927/2006, in sicer od 30. oktobra 2007 do 29. februarja 2008.

3. Analiza povezav med odpuščanjem presežnih delavcev in velikimi strukturnimi spremembami v svetovnih trgovinskih tokovih temelji na naslednjih informacijah: Litva trdi, da so presežni delavci posledica splošne selitve svetovne proizvodnje tekstila in oblačil v azijske države, kjer so stroški nizki, še zlasti na Kitajsko. Pred vstopom v EU je Litva izvažala tekstilne izdelke predvsem v države članice Skupnosti. Vendar pa je bila Litva po prenehanju veljavnosti Sporazuma o tekstilnih proizvodih (Multi Fibre Arrangement) 1. januarja 2005 izpostavljena povečani konkurenci, ki je prihajala izven Skupnosti, zlasti nizkocenovnih azijskih proizvajalcev.

4. V vlogi so bili uporabljeni statistični podatki Svetovne trgovinske organizacije (STO) in EUROSTATA o trgovini, da bi se prikazal porast uvoza tekstila in oblačil v obdobju 2000–2006 v Skupnost in njegov vpliv na trgovino v Skupnosti.

Po poteku veljavnosti Sporazuma o tekstilnih proizvodih STO in zaradi posledične ukinitve količinskih omejitev na uvoz tekstila in oblačil se je uvoz kitajskih izdelkov v EU-25 skoraj podvojil, z 11,8 milijarde EUR v letu 2000 na 22,9 milijarde EUR v letu 2005. Primerjalna prednost večine azijskih držav so nižji stroški proizvodnje: povprečna cena za predenje in tkanje 1 tone bombažne preje je bila 160 EUR v podjetju Alytaus Tekstilė pred njegovim zaprtjem, v primerjavi s 40 EUR na Kitajskem. Litovski organi navajajo, da se je količinski obseg trgovanja z bombažno prejo in bombažnimi tkaninami znotraj Skupnosti zmanjšal za 50 % v obdobju 2000–2006, v istem času pa se je uvoz iz Kitajske povečal za 115 %. Te velike spremembe v svetovnih trgovinskih tokovih so zelo negativno vplivale na podjetja, kot je Alytaus Tekstilė, ki deluje v tržnem segmentu z izdelki nižje vrednosti.

5. V relativnem smislu ima Litva med novimi državami članicami največjo tekstilno industrijo in industrijo oblačil. Leta 2006 sta sektor tekstila in usnja prispevala 10,4 % dodane vrednosti, ki jo je ustvarila domača proizvodna industrija, in sta zaposlovala 22,6 % delovne sile v celotni proizvodni industriji. Poleg tega ima Litva majhen domači trg, kar pojasnjuje dejstvo, da je približno 80 % proizvodnje tekstila in oblačil namenjene izvozu. Zaprtje podjetja Alytaus Tekstile ni bilo pričakovano, saj je več pomembnih strank podjetja preneslo svojo proizvodnjo nizke dodane vrednosti v azijske države, zadevno podjetje pa se je moralo soočiti z nepričakovano rastjo stroškov za energijo.

6. Območje, ki ga je prizadelo odpuščanje delavcev, je celotno območje okrožja Alytous, zlasti mestna občina Alytous, ki se srečuje s hitrejšim upadanjem števila prebivalcev in počasnejšo rastjo števila zaposlenih glede na druge dele države. Skoraj vsi od 1 089 odpuščenih delavcev živijo v mestni občini Alytous, kjer se je stopnja brezposelnosti med delovno populacijo povečala s 3 % na 3,9 % v obdobju od novembra 2006 do novembra 2007 (tj. po stečaju podjetja Alytaus Tekstilė), v državi pa se je ta številka znižala s 3,3 % na 2,9 %.

Povečanje konkurence po liberalizaciji trgovine s tekstilom je znatno vplivalo na litovsko gospodarstvo.

7. Kar zadeva izpolnjevanje meril iz člena 6 Uredbe o ESPG, je vloga vsebovala naslednje podatke: Litva je potrdila, da finančni prispevek ESPG ne nadomešča ukrepov, ki jih morajo po nacionalni zakonodaji ali kolektivnih pogodbah izvajati podjetja, ter zagotovila, da ti ukrepi pomenijo pomoč za posamezne delavce in se ne uporabljajo za prestrukturiranje družb ali sektorjev. Litovski organi so potrdili, da upravičeni ukrepi ne prejemajo in ne bodo prejemali pomoči iz drugih finančnih instrumentov Skupnosti.

Zaradi navedenih razlogov se predlaga, da se sprejme vloga ESPG/2008/03/LT/Alytaus Tekstile, ki jo je predložila Litva v zvezi z odpuščanjem presežnih delavcev po zaprtju tekstilnega podjetja Alytaus Tekstile, ker so bili zagotovljeni dokazi, da je to odpuščanje presežnih delavcev posledica velikih strukturnih sprememb v svetovnih trgovinskih tokovih, ki so privedle do hudih gospodarskih motenj, kar vpliva na lokalno gospodarstvo. Predlagan je bil usklajen sveženj upravičenih prilagojenih storitev v znesku 597 987 EUR, od tega je bil zaprošeni prispevek ESPG v višini 298 994 EUR.

Financiranje

Skupni letni proračun, ki je na voljo Evropskemu skladu za prilagoditev globalizaciji, znaša 500 milijonov EUR. Znesek v višini 3 106 882 EUR se je za vlogi že uporabil, na voljo pa je ostalo še 496 893 118 EUR.

Dodelitev sredstev, ki jo predlaga Komisija v okviru Sklada, temelji na podatkih, ki sta jih predložili prosilki.

Na podlagi vloge za podporo iz Sklada, ki jo je predložila Španija in v kateri navaja, da je bila avtomobilska industrija prizadeta zaradi presežnih delavcev v podjetju Delphi in pri njegovih dobaviteljih, ter vloge Litve glede presežnih delavcev v tekstilnem sektorju so usklajeni svežnji prilagojenih storitev, predvideni za financiranje, skupaj ocenjeni na naslednje zneske:

Prilagojene storitve, predvidene za financiranje (v EUR) |

Španija: Delphi 02/2008 | 10 471 778 |

Litva: Alytaus Tekstile 03/2008 | 298 994 |

Skupaj | 10 770 772 |

Po proučitvi teh vlog[5] in ob upoštevanju najvišjega možnega zneska donacije iz Sklada, določenega na podlagi člena 10 Uredbe (ES) št. 1927/2006, pa tudi možnosti za prerazporeditev proračunskih sredstev Komisija predlaga uporabo Evropskega sklada za prilagoditev globalizaciji v skupnem znesku 10 770 772 EUR , ki se dodeli v okviru razdelka 1a finančnega okvira.

Ta znesek podpore bo več kot 25 % letnega največjega zneska, namenjenega Evropskemu skladu za prilagoditev globalizaciji, pustil na voljo za dodelitve v zadnjih štirih mesecih leta 2008, kot določa člen 12(6) Uredbe (ES) št. 1927/2006.

Komisija s predložitvijo tega predloga za uporabo Sklada začenja poenostavljeni postopek tristranskih pogovorov, kot zahteva točka 28 Medinstitucionalnega sporazuma z dne 17. maja 2006, da zagotovi sporazum obeh vej proračunskega organa o potrebi, da se uporabi Sklad, in o zahtevani vsoti. Komisija poziva prvo od obeh vej proračunskega organa, ki bo na ustrezni politični ravni dosegla sporazum o osnutku predloga o uporabi sredstev, naj o svojih namerah obvesti drugo vejo in Komisijo.

V primeru nestrinjanja ene od obeh vej proračunskega organa bo sklicano uradno tristransko srečanje.

Komisija bo tudi predstavila zahtevek prerazporeditve za vnos posebnih odobritev za prevzem obveznosti in odobritev plačil v proračun za leto 2008, kot zahteva točka 28 Medinstitucionalnega sporazuma z dne 17. maja 2006.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[6] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[7] in zlasti člena 12(3) Uredbe,

ob upoštevanju predloga Komisije[8],

ob upoštevanju naslednjega:

(1) Evropski sklad za prilagoditev globalizaciji (v nadaljnjem besedilu: Sklad) je bil ustanovljen za zagotavljanje dodatne podpore presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.

(2) Medinstitucionalni sporazum z dne 17. maja 2006 omogoča uporabo sredstev Sklada do letne zgornje meje v višini 500 milijonov EUR.

(3) Španija je 6. februarja 2008 predložila vlogo za uporabo Sklada v zvezi z odpuščanjem presežnih delavcev v avtomobilskem sektorju, zlasti delavcev, ki so postali presežni z zaprtjem podjetja Delphi. Vloga izpolnjuje zahteve za določitev finančnega prispevka, kakor je določeno v členu 10 Uredbe (ES) št. 1927/2006.

(4) Litva je 8. maja 2008 predložila vlogo za uporabo Sklada v zvezi z odpuščanjem presežnih delavcev v tekstilnem sektorju, zlasti delavcev, ki so postali presežni z zaprtjem podjetja Alytaus Tekstile. Vloga izpolnjuje zahteve za določitev finančnega prispevka, kakor je določeno v členu 10 Uredbe (ES) št. 1927/2006.

(5) Zato je treba uporabiti sredstva Sklada, da se zagotovi finančni prispevek za obe vlogi –

SKLENILA:

Člen 1

Za splošni proračun Evropske unije za proračunsko leto 2008 se uporabijo sredstva Evropskega sklada za prilagoditev globalizaciji, da se zagotovi vsota 10 770 772 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] TARIC številka 8708 „Deli in pribor za motorna vozila“.

[4] Expediente de Regulación de Empleo (ERE) Resolución Junta de Andalucía E.R.E. 33/2005, acta final 25 noviembre, http://usodelphi.es/httpdocs/Seccion%20Sindical/ERE.htm

[5] Sporočili Komisiji o vlogah za uporabo sredstev Evropskega sklada za prilagoditev globalizaciji, ki sta ju predložili Španija v zadevi Delphi (SEC(2008) 2307) in Litva v zadevi Alytaus (SEC(2008) 2369), opisujeta, kako je Komisija proučila obe vlogi.

[6] UL C 139, 14.6.2006, str. 1.

[7] UL L 406, 30.12.2006, str. 1.

[8] UL C […], […], str. […].